বিষাক্ত’ কফ সিরাপ খেয়ে শিশুমৃত্যু

নয়াদিল্লি: মধ্যপ্রদেশ (Madhya Pradesh) ও রাজস্থানে (Rajasthan) ‘বিষাক্ত’ কফ সিরাপ ‘কোল্ডরিফ’ খেয়ে একাধিক শিশুর মৃত্যুর ঘটনায় চাঞ্চল্য ছড়িয়েছে দেশজুড়ে। এই ঘটনায় সিবিআই তদন্তের দাবিতে মঙ্গলবার সুপ্রিম কোর্টে জনস্বার্থ মামলা (PIL) দায়ের করলেন আইনজীবী বিশাল তিওয়ারি। মামলাকারীর দাবি, এই ভয়াবহ ঘটনার পূর্ণাঙ্গ তদন্তের জন্য সুপ্রিম কোর্টের (Supreme Court) এক অবসরপ্রাপ্ত বিচারপতির নেতৃত্বে একটি বিশেষজ্ঞ কমিটি গঠন করা হোক। সেই সঙ্গে গোটা দেশে ‘কোল্ডরিফ’ সিরাপ নিষিদ্ধ করে বাজার থেকে এর সব ব্যাচ প্রত্যাহার করার নির্দেশ দিক আদালত।

মামলাকারী বিশাল তিওয়ারির মতে, কীভাবে এমন নিম্নমানের ওষুধের অনুমোদন মিলল, তা খতিয়ে দেখা প্রয়োজন। পাশাপাশি ভবিষ্যতে যাতে এ ধরনের ঘটনা পুনরায় না ঘটে, তার জন্য কেন্দ্র সরকারকে কঠোর নীতি ও নজরদারির নির্দেশ দিতে হবে।

আরও পড়ুন : বেঙ্গালুরুতে অগ্নিদগ্ধ মুর্শিদাবাদের ৭ পরিযায়ী শ্রমিক, অবস্থা আশঙ্কাজনক

তদন্তে জানা গেছে, সিরাপটিতে রয়েছে ৪৮.৬ শতাংশ ডাইথিলিন গ্লাইকল, যা অত্যন্ত বিষাক্ত। এই রাসায়নিকের উপস্থিতিতে শিশুর কিডনি বিকল হয়ে তাৎক্ষণিক মৃত্যু ঘটতে পারে। ইতিমধ্যে কেন্দ্রীয় ও রাজ্য স্বাস্থ্য দফতর যৌথভাবে নমুনা পরীক্ষা শুরু করেছে। তবে ঘটনার ভয়াবহতায় বিষয়টি এখন পৌঁছে গেছে দেশের সর্বোচ্চ আদালতে।